પૂજારીના એ શબ્દોની ગંભીરતા તો અમને એ સમયે નહોતી ખબર. હું તો એવું ધારતો હતો કે મુંબઈનો વરસાદ જોયો હોય તેને વળી બીજા કોઈ શહેરના વરસાદની અસર ન થાય, પણ ડોળીવાળાએ પણ નીચે ઊતરવાની જીદ કરી એટલે અમે લોકો ફરીથી ડોળીમાં ગોઠવાયા અને નીચેની દિશામાં પ્રયાણ કર્યું. નીચે આવતાં સાંજના સાડાછ વાગી ગયા હતા. ઉપર જતી વખતે જે ઝરમર વરસાદ અમે જોયો હતો એ હવે સહેજ તેજ થયો હતો. અમારા સદ્નસીબે મોટું ઝાપટું આવીને પાછો વરસાદ રહી જતો હતો એટલે ડોળીવાળાને ચાલવામાં ખાસ તકલીફ નહોતી પડી. નીચે આવ્યા ત્યારે ગૌરીકુંડના ચોકમાં અમે હજારો ભાવિકો જોયા, જાણે કે કીડિયારું ઊભરાયું હોય. તે બધા કેદારનાથનાં દર્શન કરવા જવાની તૈયારી કરી રહ્યા હતા. મને એ સમયે વિચાર આવ્યો હતો કે આ ભાવિકોને દર્શન માટે સમય ક્યાંથી મળી રહેતો હશે.